b'\n_START_ARTICLE_\n\xc5\xa0koti\xc5\xa1kas viskis\n_START_PARAGRAPH_\n\xc5\xa0koti\xc5\xa1kas viskis (angl. scotch whisky arba scotch)\xc2\xa0\xe2\x80\x93 tai viskis, gaminamas i\xc5\xa1 salyklo, mie\xc5\xbei\xc5\xb3 bei kit\xc5\xb3 gr\xc5\xabd\xc5\xb3 \xc5\xa0kotijoje, i\xc5\xa1laikomas \xc4\x85\xc5\xbeuolin\xc4\x97se statin\xc4\x97se ne ma\xc5\xbeiau nei 3 metus.\n_START_SECTION_\nSalyklas\n_START_PARAGRAPH_\nSalyklinio viskio gamyba pradedama salyklo ruo\xc5\xa1imu\xc2\xa0\xe2\x80\x93 mie\xc5\xbeiai mirkomi vandenyje, jiems leid\xc5\xbeiama sudygti. \xc5\xa0io proceso metu aktyvuojami fermentai, kurie padeda suskaidyti gr\xc5\xabduose esant\xc4\xaf krakmol\xc4\x85 \xc4\xaf cukr\xc5\xb3. Kai pasiekiamas norimas mie\xc5\xbei\xc5\xb3 sudygimo lygis, salyklas d\xc5\xbeiovinamas d\xc5\xabmuose. Daugelis gamintoj\xc5\xb3 \xc4\xaf ugn\xc4\xaf deda durpi\xc5\xb3, nuo kuri\xc5\xb3 viskis \xc4\xafgauna specifin\xc4\xaf d\xc5\xabm\xc5\xb3 kvap\xc4\x85._NEWLINE_Dauguma viskio gamintoj\xc5\xb3 perka salykl\xc4\x85 i\xc5\xa1 specializuot\xc5\xb3 gamintoj\xc5\xb3, kai kurios daryklos (pvz., Balvenie, Kilchoman, Highland Park, Glenfiddich, Bowmore, Laphroaig, Springbank) salykl\xc4\x85 gaminasi pa\xc4\x8dios (arba perka tik dal\xc4\xaf jo).\n_START_SECTION_\nFermentavimas\n_START_PARAGRAPH_\nD\xc5\xbeiovintas salyklas (gr\xc5\xabdinio viskio gamyboje, \xc4\xaf j\xc4\xaf papildomai dedama gr\xc5\xabd\xc5\xb3) malamas \xc4\xaf rupius miltus (grist), kuriuos dideliame inde sumai\xc5\xa1ius su kar\xc5\xa1tu vandeniu, gaunama misa (mentalas, angl. mash). Misai leid\xc5\xbeiama i\xc5\xa1mirkti, \xc5\xa1io proceso metu i\xc5\xa1tirpsta cukr\xc5\xabs, susidar\xc4\x99 salyklo gamybos metu._NEWLINE_Susidar\xc4\x99s saldus skystis (vadinamas wort) perpilamas \xc4\xaf kit\xc4\x85 didel\xc4\xaf ind\xc4\x85, kuriame at\xc5\xa1aldomas, dedama mieli\xc5\xb3, ir skystis paliekamas fermentuotis. Fermentacijos metu gaunamas 5-7\xc2\xa0% alkoholio t\xc5\xabrio skystis (wash), pana\xc5\xa1us \xc4\xaf al\xc5\xb3.\n_START_SECTION_\nDistiliavimas\n_START_PARAGRAPH_\nFermentacijos b\xc5\xabdu pagamintas skystis distiliuojamas. Paprastai naudojami dviej\xc5\xb3 tip\xc5\xb3 distiliavimo aparatai\xc2\xa0\xe2\x80\x93 puodo formos (pot still, salykliniam viskiui) arba kolonos formos (Coffey still, gr\xc5\xabdiniam viskiui). Visos \xc5\xa1koti\xc5\xa1ko viskio daryklos g\xc4\x97rim\xc4\x85 distiliuoja 2 kartus (i\xc5\xa1skyrus Auchentoshan darykl\xc4\x85, kuri distiliuoja 3 kartus)._NEWLINE_Pirmos distiliacijos metu fermentuotas skystis specialime aparate (wash still) \xc4\xafkaitinamas iki etanolio virimo temperat\xc5\xabros, kuri yra \xc5\xbeemesn\xc4\x97 nei vandens. Etanolis garuoja, garai kaupiasi aparato vir\xc5\xa1uje, kur nuvedami \xc4\xaf \xc5\xa1al\xc4\xaf ir v\xc4\x97liau at\xc5\xa1ald\xc5\xbeius v\xc4\x97l konsensuojasi \xc4\xaf skyst\xc4\xaf, turint\xc4\xaf apie 20\xc2\xa0% alkoholio t\xc5\xabrio (vadinam\xc4\x85 low wine)._NEWLINE_Gautas low wine distiliuojamas antr\xc4\x85 kart\xc4\x85 specialiame aparate (spirit still). \xc5\xa0ios distiliacijos metu gaunamas skystis dalijamas \xc4\xaf 3 dalis (cuts)\xc2\xa0\xe2\x80\x93 pirmiausiai pasirod\xc4\x99s skystis (foreshots) yra gana toksi\xc5\xa1kas, v\xc4\x97liausiai pasirod\xc4\x99s skystis (feints) b\xc5\xabna silpnas, o viduryje gautas skystis (middle cut) naudojamas viskio gamybai.\n_START_SECTION_\nBrandinimas\n_START_PARAGRAPH_\nI\xc5\xa1distiliuotas skaidrus skystis (new make), turintis 60-75\xc2\xa0% alkoholio t\xc5\xabrio, pilamas \xc4\xaf \xc4\x85\xc5\xbeuolo statines. Istori\xc5\xa1kai, \xc5\xa1koti\xc5\xa1ko viskio brandinimui buvo naudojamos statin\xc4\x97s, jau naudotos cheresui brandinti (nes naujos statin\xc4\x97s buvo brangios, ta\xc4\x8diau egzistavo gausi panaudot\xc5\xb3 chereso statini\xc5\xb3 pasi\xc5\xabla). \xc5\xa0iais laikais, taip pat da\xc5\xbenai naudojamos statin\xc4\x97s, kuriose anks\xc4\x8diau buvo brandinamas burbonas (\xc5\xa1itoki\xc5\xb3 statini\xc5\xb3 pasi\xc5\xabla taip pat didel\xc4\x97, nes burbonas brandinamas tik naujose statin\xc4\x97se). Kartais naudojamos ir statin\xc4\x97s, kuriose anks\xc4\x8diau buvo brandintas portas, konjakas, kalvadosas, alus arba Bordo vynas. Chereso statin\xc4\x97je brandintas viskis yra tamsesn\xc4\x97s, gintarin\xc4\x97s spalvos._NEWLINE_Viskis l\xc4\x97tai garuoja i\xc5\xa1 statin\xc4\x97s, tod\xc4\x97l viskiui br\xc4\x99stant statin\xc4\x97je ma\xc5\xbe\xc4\x97ja ir skys\xc4\x8dio t\xc5\xabris, ir jo stiprumas (per metus prarandama 0,5\xe2\x80\x932,0\xc2\xa0% alkoholio t\xc5\xabrio). Kai kurios daryklos \xc5\xa0kotijos vakar\xc5\xb3 pakrant\xc4\x97je ir Hebrid\xc5\xb3 salose savo statines laiko ant j\xc5\xabros kranto atvirame ore, leisdamos viskiui kontaktuoti su druskingu j\xc5\xabros oru._NEWLINE_\xc5\xa0koti\xc5\xa1kas viskis privalo b\xc5\xabti brandinamas ne trumpiau nei 3 metus, bet gali b\xc5\xabti brandinami daug ilgiau (pvz., dauguma Single malt viski\xc5\xb3 brandinami ne trumpiau nei 8 metus).\n_START_SECTION_\nMai\xc5\xa1ymas ir pilstymas\n_START_PARAGRAPH_\nSubrandinti viskiai da\xc5\xbeniausiai yra mai\xc5\xa1omi (pvz., Single malt viskiai mai\xc5\xa1omi su tos pa\xc4\x8dios daryklos \xc4\xafvairi\xc5\xb3 met\xc5\xb3 viskiais), siekiant i\xc5\xa1gauti tai daryklai b\xc5\xabding\xc4\x85 pastov\xc5\xb3 viskio skon\xc4\xaf. Prie\xc5\xa1 i\xc5\xa1pilstym\xc4\x85 viskis atskied\xc5\xbeiamas vandeniu iki 40-46\xc2\xa0% alkoholio t\xc5\xabrio._NEWLINE_Kai kurie gamintojai parduoda ir nemai\xc5\xa1ytus (Single Cask, t. y. i\xc5\xa1 vienos statin\xc4\x97s) bei neskiestus (Cask Strength, t. y. stiprumas kaip statin\xc4\x97je, 50-60\xc2\xa0% alkoholio t\xc5\xabrio) viskius.\n_START_SECTION_\nFiltravimas\n_START_PARAGRAPH_\nKai kurie gamintojai at\xc5\xa1aldo visk\xc4\xaf iki 0\xc2\xa0\xc2\xb0C temperat\xc5\xabros ir j\xc4\xaf filtruoja per smulk\xc5\xb3 filtr\xc4\x85. \xc5\xa0itaip pa\xc5\xa1alinama dalis distiliacijos ir brandinimo metu susidariusi\xc5\xb3 kiet\xc5\xb3j\xc5\xb3 daleli\xc5\xb3, tod\xc4\x97l filtruotas viskis at\xc5\xa1aldytas arba atskiestas nesusidrums\xc4\x8dia. Kita vertus, filtracija pa\xc5\xa1alina ir kiet\xc4\x85sias daleles, kuris formuoja viskio skon\xc4\xaf.\n_START_SECTION_\nIstorija\n_START_PARAGRAPH_\n\xc4\xae \xc5\xa0kotij\xc4\x85 viskio gamybos technologij\xc4\x85 ma\xc5\xbedaug XII a. atve\xc5\xbe\xc4\x97 airi\xc5\xb3 vienuoliai. Per kelis \xc5\xa1imtme\xc4\x8dius viskio gamyba \xc5\xa0kotijoje labai i\xc5\xa1plito, tod\xc4\x97l bravorai buvo apmokestinti. Prasid\xc4\x97jo nelegali viskio gamyba, kai g\xc4\x97rimas buvo varomas \xe2\x80\x9esau ir savo draugams\xe2\x80\x9c, bet ne vie\xc5\xa1am pardavimui. XVIII a. prad\xc5\xbeioje, \xc5\xa0kotij\xc4\x85 prijungus prie Anglijos, mokes\xc4\x8diai dar padid\xc4\x97jo, tod\xc4\x97l ilgainiui legali\xc5\xb3 viskio gamintoj\xc5\xb3 beveik neliko. \xc5\xa0kotijoje susik\xc5\xabr\xc4\x97 \xc5\xa1eimynin\xc4\x97 viskio gamybos tradicija, nelegal\xc5\xabs viskio gamintojai steng\xc4\x97si itin daug d\xc4\x97mesio skirti viskio kokybei. 1822\xc2\xa0m. mokes\xc4\x8diai viskiui buvo smarkiai suma\xc5\xbeinti, gamintojams suteikta galimyb\xc4\x97 legalizuotis. To d\xc4\x97ka rinkoje atsirado \xc5\xbeymiai kokybi\xc5\xa1kesni\xc5\xb3 viskio r\xc5\xab\xc5\xa1i\xc5\xb3, ta\xc4\x8diau kartu atsirado ir nekokybi\xc5\xa1ko gr\xc5\xabdinio viskio gamintoj\xc5\xb3. XIX a. viduryje \xc4\x97m\xc4\x97 plisti mai\xc5\xa1ytas viskis, kuris i\xc5\xa1laik\xc4\x97 daugel\xc4\xaf salyklinio viskio savybi\xc5\xb3, bet buvo \xc5\xa1velnesnio skonio bei keleriopai pigesnis. B\xc5\xabtent su mai\xc5\xa1ytu viskiu siejamas jo paplitimas visoje Did\xc5\xbeiojoje Britanijoje bei pasaulyje. XIX a. pabaigoje\xc2\xa0\xe2\x80\x93 XX a. prad\xc5\xbeioje galutinai susiformavo viskio gamybos metodai, apib\xc4\x97\xc5\xbetos \xc5\xa1koti\xc5\xa1ko viskio r\xc5\xab\xc5\xa1ys.'